Ein eining samsvarar einu tonni af koltvísýringi . Stefnt er að því að fyrstu einingarnar verði skráðar á næsta ári . Markmið Skógarkolefnis eru að : draga úr áhrifum loftslagsbreytinga með því að binda kolefni bjóða landeigendum upp á nýja kosti til að fjármagna skógrækt bjóða fyrirtækjum og einstaklingum upp á nýjan kost til að kolefnisjafna sig efla skógrækt á Íslandi með öllum þeim kostum sem henni fylgja raunverulega kolefnisbindingu með nýskógrækt Hlutverk skóga í kolefnishringrásinni er að fjarlægja koltvísýring úr andrúmsloftinu sem losnað hefur , t.d. við rotnun lífrænna efna eða vegna bruna jarðefnaeldsneytis . Trén binda kolefnið í vefjum sínum og í jarðvegi en skila súrefnishluta sameindarinnar CO2 aftur út í andrúmsloftið . Ein skógarkolefniseining samsvarar einu tonni af koltvísýringi ( CO2 ) í andrúmsloftinu sem bundið er í skógi . Til að jafna losun á einu tonni af CO2 þarf því að telja fram eina skógarkolefniseiningu . Til að slíkar einingar geti orðið til þarf að rækta nýjan skóg og fá kolefnisbindinguna vottaða og skráða í Skógarkolefnisskrá . Tíu árum seinna er skógurinn fyrst mældur og kolefnisbinding staðfest og vottuð . Þegar skógarkolefniseiningar eru notaðar til jöfnunar á losun er ekki hægt að nota þær aftur . Kerfi í mótun Fyrstu drög að Skógarkolefni eru nú til kynningar en stefnt er að því að hægt verði að skrá fyrstu einingarnar á árinu 2020 . Ekki er nauðsynlegt að einungis ein vottunarstofa sjái um slíka vottun heldur þarf hún aðeins að hafa réttindi til vottunar og vera óháð þeim sem stofna til eða versla með einingarnar . Ríkið , einkageirinn og almenningur Skógarkolefni inniheldur viðmið fyrir vottun og skráningu á kolefnisbindingu með nýskógrækt á frjálsum markaði . Almenningur , stofnanir og fyrirtæki sem vilja leggja sitt af mörkum til loftslagsbaráttunnar og binda kolefni fá þannig fullvissu um bindingu sína .